सुंदरनगर (मंडी)। भारतीय सेना की 40 जैक रेजिमेंट राजस्थान में कार्यरत उपमंडल की बैहली पंचायत के बलवाहण गांव निवासी जवान यशपाल सिंह पुत्र दलीप सिंह राणा का हार्ट अटैक से देहांत हो गया। यशपाल सिंह 20 दिन की छुट्टी पर घर आया था। शुक्रवार को उसकी रवानगी के महज एक घंटे पहले ही वह दुनियां छोड़ कर चला गया। इसी दिन यशपाल का जन्म दिन भी था, जो मरन दिन बन गया। जवान की मौत से क्षेत्र में शोक की लहर दौड़ गई है। शनिवार को पोस्टमार्टम के उपरांत उसके शव का पूरे सम्मान के साथ संस्कार कर दिया गया। बलवाहण निवासी यशपाल (43) की पत्नी का करीब दो साल पहले देहांत हो गया था। उसका एक पुत्र और पुत्री थे। शुक्रवार को उसका जन्म दिन और ड्यूटी पर वापसी के लिए रवानगी थी। शाम करीब साढे़ सात बजे जब वह बस लेने के लिए घर से रवाना होने लगा तो उसकी तबीयत अचानक बिगड़ गई। घर वाले तुरंत उसे उपचार के लिए अस्पताल ले गए, जहां पर उसने दम तोड़ दिया। राजीव गांधी पंचायती राज संगठन नाचन के ब्लाक अध्यक्ष ब्रह्म दास चौहान ने यशपाल की आकस्मिक मौत पर गहरा शोक जताया है।